ΓΡΑΠΤΗ ΕΡΩΤΗΣΗ E-3310/98

υποβολή: Encarnación Redondo Jiménez (PPE) προς την Επιτροπή

(10 Νοεμβρίου 1998)

Θέμα: Γεωργία - Εισαγωγή κωνοποδίων από τρίτες χώρες

Η καλλιέργεια του κωνοποδίου, (Cyperus esculentus L.), είναι ένα από τα παραδοσιακά προϊόντα που μπορούν να καλλιεργήσουν οι αγρότες της περιοχής L'horta de Valencia (Ισπανία). Η σχετική με το προϊόν αυτό βιβλιογραφία αναφέρει ότι το κωνοπόδιο καλλιεργείται από τον 16ο αιώνα υπό τις μοναδικές και ειδικές κλιματολογικές συνθήκες της μεσογειακής αυτής περιοχής. Το κωνοπόδιο χρησιμοποιείται για παρασκευή της Ορτσάτα, αναψυκτικού ποτού αναμφισβήτητητης θρεπτικής αξίας. Το κωνοπόδιο εξακολουθεί να καλλιεργείται σήμερα στην περιοχή της Βαλένθια, μολονότι η καλλιέργεια αυτή, κατά τα τελευταία έτη, διέρχεται σοβαρή κρίση που απειλεί τη συνέχιση της καλλιέργειας του παραδοσιακού και αυτόχθονος αυτού προϊόντος της Βαλένθια. Μία από τις αιτίες της κρίσης αυτής συνδέεται με τη μαζική εισαγωγή του εν λόγω προϊόντος από αφρικανικές χώρες.

Γιά το λόγο αυτό επιθυμούμε να ερωτήσουμε την Ευρωπαϊκή Επιτροπή τα εξής:

1. Πόσοι τόννοι κωνοποδίου εισήχθησαν στην Ευρωπαϊκή Ένωση τα τελευταία έτη;

2. Από ποιά λιμάνια ή τελωνεία εισήχθησαν τα προϊόντα αυτά;

3. Με ποιούς τελωνειακούς κώδικες μπορούν να εισέλθουν τα κωνοπόδια στην Ένωση;

4. Ποιές τελωνειακές προϋποθέσεις πρέπει να πληρούν ή τι τέλη εισαγωγής πρέπει να καταβληθούν για τα κωνοπόδια προκειμένου να εισαχθούν στην Ένωση;

5. Ποιές φυτουγειονομικές προϋποθέσεις πρέπει να πληρούν τα κωνοπόδια από τρίτες χώρες για την εισαγωγή τους στην Ένωση;

Απάντηση του κυρίουMonti εξ ονόματος της Επιτροπής

(15 Ιανουαρίου 1999)

1. Η κύπερος η βρώσιμος (κοινώς κωνοπόδι) ή Cyperus esculentus L. καλλιεργείται κυρίως σε χώρες με μεσογειακό κλίμα. Τα ριζώματα της κυπέρου μεγέθους ελιάς περιέχουν περίπου 30 % έλαιο, 30 % άμυλο, 20 % ζάχαρη και κυτταρίνη. Λόγω των χαρακτηριστικών της, η κύπερος ταξινομείται στον κωδικό 07149090 της συνδυασμένης ονοματολογίας. Η δασμολογική αυτή διάκριση αποτελεί ένα υπολειμματικό κωδικό της κλάσης 0714 και, κατά συνέπεια, καλύπτει αδιακρίτως πολλά προϊόντα. Όπως δεν υπάρχει ειδικός κωδικός για την κύπερο, η Επιτροπή δεν είναι σε θέση να εντοπίσει το ακριβές μερίδιο των εμπορικών ανταλλαγών σχετικά με το εμπόρευμα αυτό. Ενδεικτικά, ο όγκος των εισαγωγών στην Ισπανία για τον κωδικό 07149090 ανήλθε σε 1536 τόνους κατά το 1996 και σε 1239 τόνους κατά το 1997 αντίστοιχα.

2. Η Επιτροπή δεν είνα σε θέση να εντοπίσει τους λιμένες ή τα τελωνειακά γραφεία από τα οποία εισήχθη η κύπερος.

3.-4. Το ποσοστό δικαιωμάτων του κοινού δασμολογίου (ΚΔ) για το προϊόν αυτό είναι 3 %. Υπάρχει μια εξαίρεση από τελωνειακά δικαιώματα για τα προϊόντα καταγωγής των χωρών της Αφρικής, της Καραϊβικής, και του Ειρηνικού καθώς και τις υπερπόντιες χώρες και εδάφη (ΑΚΕ-ΥΧΕ)). Τα προϊόντα καταγωγής χωρών που επωφελούνται από το σύστημα γενικευμένων δασμολογικών προτιμήσεων (ΓΔΠ) δικαιούνται γενικά μιας μείωσης κατά 30 % των δικαιωμάτων του ΚΔ, δηλαδή ένα προτιμησιακό ποσοστό 2.1 %, με εξαίρεση τη Χιλή, το Μεξικό και την Ταϋλάνδη όπου, λαμβανομένου υπόψη του επιπέδου ανάπτυξής τους στον τομέα αυτό, δε δικαιούνται πια να έχουν κανένα προτιμησιακό πλεονέκτημα ενώ επίσης εξαιρούνται οι λιγότερο αναπτυγμένες χώρες που αντίθετα δικαιούνται την πλήρη απαλαγή από τους δασμούς.

5. Δεν υπάρχουν ειδικές κοινοτικές φυτοϋγειονομικές διατάξεις για την κύπερο, αλλά ισχύουν οι γενικές διατάξεις που καθορίζονται στην οδηγία του Συμβουλίου 77/93/CEE, της 21ης Δεκεμβρίου 1976, περί τών μέτρων προστασίας κατά της εισαγωγής στά Κράτη μέλη οργανισμών επιβλαβών για τα φυτά ή τα φυτικά προϊόντα(1). Οι διατάξεις που αναφέρονται σε πολλές οδηγίες πρέπει να εφαρμόζονται για τον επίσημο έλεγχο των τροφίμων από τα εγκεκριμένα εργαστήρια σύμφωνα με την οδηγία 89/397/CEE του Συμβουλίου, της 14ης Ιουνίου 1989, σχετικά με τον επίσημο έλεγχο των τροφίμων(2). Οι έλεγχοι περιλαμβάνουν μεταξύ άλλων τις μέγιστες περιεκτικότητες σε φυτοφάρμακα (οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανώτατων περιεκτικοτήτων για τα κατάλοιπα φυτοφαρμάκων επάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(3) και οδηγία εφαρμογής της).

(1) ΕΕ L 26 της 31.1.1977, όπως τροποιήθηκε για τελευταία φορά από την οδηγία 98/2/CE (ΕΕ L 15 της 21.1.1998).

(2) ΕΕ L 186 της 30.6.1989.

(3) ΕΕ L 350 της 14.12.1990.